Totalbike - Hírek - Egyhatos BMW cruiserről megy a fantáziálás
r 1600 c
r1600c
Egyhatos BMW cruiserről megy a fantáziálás
2017.08.31. 11:01
Ha valami hiányzik a BMW kínálatából, az egy tisztességes cruiser, ennek a piaci résnek a betöméséről fantáziált a BMW-re specializálódott kiegészítőgyártó, a Wunderlich.
Galéria: BMW R 1600 C Vision Concept
Az R 1200 C volt az utolsó BMW cruiser, vagyis 2005 óta nincs ilyen modellje a német gyárnak, miközben a Triumph és Ducati szépen ráment erre a szegmensre, és keresnek is rajta rendesen. A Wunderlich tervezői szerint jó az 1200-as bokszer, de egy ilyen modellbe legalább 1600 köbcenti kéne.
Egyelőre csak fantáziarajzról van szó, amit a fiktív tanulmányairól híres Nicolas Petit-vel rajzoltattak meg. Az eredmény duolever rendszerű első futóművet, paralever lengővillát és Brembo versenyfékeket kapott, és mint kiderült, direkt vették sportosra a figurát: "Ha a Baggert egy amerikai szedánnak feleltetjük meg, akkor ez egy muscle car" - írják a motorról.
Mivel a Wunderlich szoros kapcsolatban van a BMW-vel, akár az is lehetne, hogy tudnak valamit, amit mi nem, de egyelőre mindent tagadnak.